**Organizácia a podmienky výchovy a vzdelávania**

**súkromnej základnej školy GALILEO SCHOOL**

**do konca školského roka 2019/2020**

**Pokyny pre rodičov**

Zákonní zástupcovia žiaka môžu žiaka ZŠ ročníkov 1 – 5 odovzdať službukonajúcemu učiteľovi ráno od 7:30 hod. (kedy sa škola otvára) do 7:45 hlavným vchodom.

Od 7:50 je vstup žiakov organizovaný po jednotlivých skupinách a to dvoma vchodmi: hlavným vchodom a vedľajším vchodom pri telocvični.

Hlavným vchodom vstupujú žiaci podľa nasledovného harmonogramu:

7:50 triedy: 2.A, 2.C, 3.C, 5.B

8:00 triedy: 2.D, 3.A, 3.B, 5.A

8:10 triedy: 3.D, 4.A, 4.B, 5.C

8:20 triedy: 4.C, 4.D

Vedľajším vchodom pri telocvični od zadného parkoviska vstupujú žiaci podľa nasledovného harmonogramu:

7:50 trieda: 1.A a 1.B

8:00 trieda: 1.C a 1.D

8:10 trieda: 2.B

Zákonný zástupca zodpovedá za dodržiavanie hygienicko-epidemiologických opatrení pri príchode žiaka do základnej školy a pri odchode žiaka zo základnej školy (nosenie rúšok, dodržiavanie odstupov, dezinfekcia rúk). Zodpovedá tiež za náhradné rúško, ktoré musí mať každý žiak k dispozícii, keby došlo k zašpineniu alebo znehodnoteniu jeho rúška.

Pri prvom nástupe žiaka do školy alebo po každom prerušení dochádzky žiaka v trvaní viac ako tri dni zákonný zástupca predkladá písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie (viď príloha č.2), ktoré je k dispozícii na stránke školy, prípadne vo vytlačenej forme pred hlavným vstupom do školy.

V prípade, že u dieťaťa je podozrenie alebo potvrdené ochorenie na COVID-19, zákonný zástupca bezodkladne o tejto situácii informuje príslušného vyučujúceho a riaditeľa školy. Povinnosťou zákonného zástupcu je aj bezodkladne nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa z vyučovania vylúčené.

Zákonný zástupca sa nepohybuje vo vnútorných priestoroch školy. Žiak vstupuje do školy bez sprievodu rodiča. Pri vstupe sa žiakovi odmeria teplota. Žiaci i rodičia sú povinní dodržiavať povinné rozostupy. V prípade, že je žiakovi nameraná zvýšená teplota, je zákonný zástupca povinný žiaka okamžite odviesť domov.

Zákonný zástupca je povinný zabezpečiť dieťaťu prezuvky, ktoré je žiak povinný prezuť si vo vstupnej hale, prípadne v šatni. Prezuvky bude žiak až do konca školského roka používať výhradne vo vnútorných priestoroch školy. Prezuvky si bude vždy po odchode zo školy ponechávať v šatni.

Zákonný zástupca zabezpečí, aby jeho dieťa malo dve rúška a papierové jednorazové vreckovky. Odporúčame, aby si žiak priniesol uzatvárateľnú nádobu na vlastný nápoj. Počas dňa bude možné kedykoľvek doplniť nádobu nápojom zo školskej jedálne.

Ak počas dňa je žiakovi nameraná zvýšená teplota, alebo sa u neho prejavia akékoľvek prejavy ochorenia, zákonný zástupca je okamžite informovaný a následne je povinný zabezpečiť čo najrýchlejší odvoz svojho dieťaťa z budovy školy.

Zákonný zástupca dieťaťa, prípadne iná osoba žijúca so žiakom v jednej domácnosti staršia ako 10 rokov (ak žiak nemôže odísť sám) môže žiaka vyzdvihnúť po skončení vyučovania, najneskôr však do 16:30. Popoludňajší učiteľ akceptuje hovor, či sms na žiakov mobil a službukonajúci dozor skontroluje, či žiaka čaká doprovod pred bránou školy. O zaslanie sms popoludňajšiemu učiteľovi možno požiadať aj službukonajúci dozor. Zákonný zástupca do budovy školy nevstupuje a svoj pobyt v areáli školy podľa nariadenia RÚVZ skráti na maximálne 10 minút.